b'\n_START_ARTICLE_\nV\xc3\xa1clav Je\xc5\xbeek\n_START_SECTION_\nUra\n_START_PARAGRAPH_\nJe\xc5\xbeek aloitti menestyksekk\xc3\xa4\xc3\xa4n valmennusuransa AC Sparta Prahassa 1964. H\xc3\xa4nen johdollaan Sparta palasi mestaruuskantaan 10 vuoden tauon j\xc3\xa4lkeen kev\xc3\xa4\xc3\xa4ll\xc3\xa4 1965 ja uusi mestaruutensa 1967. Viiden vuoden j\xc3\xa4lkeen Je\xc5\xbeek j\xc3\xa4tti Spartan ja siirtyi alankomaalaisen ADO Den Haagin per\xc3\xa4simeen. Je\xc5\xbeekin johdolla seura eteni KNVB Cupin finaaliin 1972 ja Eredivisiess\xc3\xa4 pronssille._NEWLINE_Alankomaista Je\xc5\xbeek palasi kotimaahansa 1972, jolloin h\xc3\xa4n aloitti T\xc5\xa1ekkoslovakian maajoukkueen per\xc3\xa4simess\xc3\xa4. H\xc3\xa4n toteutti nuorennusleikkauksen ja luotsasi uudistuneen T\xc5\xa1ekkoslovakian komeasti Euroopan-mestariksi 1976. Loppuottelussa kaatui Saksa rangaistuspotkukilpailun j\xc3\xa4lkeen. Kunnia oli lyhytaikaista, kun T\xc5\xa1ekkoslovakia j\xc3\xa4i rannalle MM-kisoista 1978, ja Je\xc5\xbeek joutui j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4ns\xc3\xa4._NEWLINE_Maajoukkuepestins\xc3\xa4 j\xc3\xa4lkeen Je\xc5\xbeek palasi j\xc3\xa4lleen Alankomaihin, miss\xc3\xa4 toimi t\xc3\xa4ll\xc3\xa4 kertaa Feyenoord Rotterdamin p\xc3\xa4\xc3\xa4valmentajana. Parhaimmillaan Feyenoord sijoittui h\xc3\xa4nen alaisuudessa hopealle kaudella 1978\xe2\x80\x931979. Kolmen Feyenoord-kauden j\xc3\xa4lkeen Je\xc5\xbeek palasi Sparta Prahan valmentajaksi ja palautti seuran 17 vuoden tauon j\xc3\xa4lkeen mestariksi kaudella 1983\xe2\x80\x931984. Kausi huipentui cupin voiton j\xc3\xa4lkeen ensimm\xc3\xa4iseen tuplamestaruuteen 40 vuoteen. Menestyskauden j\xc3\xa4lkeen Je\xc5\xbeek siirtyi sveitsil\xc3\xa4isen FC Z\xc3\xbcrichin p\xc3\xa4\xc3\xa4valmentajaksi._NEWLINE_Sveitsiss\xc3\xa4 Je\xc5\xbeek vietti kaksi kautta palaten 1986 j\xc3\xa4lleen Sparta Prahaan. J\xc3\xa4lleen tuli menestyst\xc3\xa4, kun Sparta juhli kahta per\xc3\xa4kk\xc3\xa4ist\xc3\xa4 mestaruusta, joista j\xc3\xa4lkimm\xc3\xa4inen toi tuplan. H\xc3\xa4n palasi Spartaan viel\xc3\xa4 kerran kaudeksi 1990\xe2\x80\x931991 ja kruunasi uransa seurassa kuudenteen mestaruuteensa._NEWLINE_Vuonna 1993 Je\xc5\xbeekist\xc3\xa4 tuli T\xc5\xa1ekkoslovakian hajoamisen j\xc3\xa4lkeen ensimm\xc3\xa4inen T\xc5\xa1ekin maajoukkueen p\xc3\xa4\xc3\xa4valmentaja. H\xc3\xa4n valmensi maajoukkuetta MM1994-karsinnoissa, joihin h\xc3\xa4nen pitk\xc3\xa4 uransa p\xc3\xa4\xc3\xa4ttyi._NEWLINE_Je\xc5\xbeek kuoli syd\xc3\xa4nkohtaukseen 71-vuotiaana Prahassa 27. elokuuta 1995.'